Europa-Parlamentets beslutning

med bemærkningerne til afgørelsen om decharge for regnskabsåret 2001 til direktøren for Det Europæiske Miljøagentur

EUROPA-PARLAMENTET,

- der henviser til Revisionsrettens beretning om regnskabet for Det Europæiske Miljøagentur for regnskabsåret 2001, med agenturets svar(1) (C5-0098/2003),

- der henviser til Rådets henstilling af 7. marts 2003 (C5-0099/2003),

- der henviser til EF-traktaten, særlig artikel 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget(2), særlig artikel 185,

- der henviser til Kommissionens forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget(3), særlig artikel 94,

- der henviser til forretningsordenens artikel 93a og bilag V,

- der henviser til afgørelse af 8. april 2003 om udsættelse af afgørelsen om decharge og sin beslutning med bemærkningerne til denne afgørelse(4),

- der henviser til betænkning fra Budgetkontroludvalget (A5-0360/2003),

A. der henviser til, at Parlamentet i ovennævnte beslutning

- bifaldt, at det fremover er den myndighed, der skal meddele decharge til de EU-organer, der henvises til i artikel 185, stk. 1, i den nye finansforordning, og

- understregede, at det for at leve op til dette nye ansvar forventede at modtage alle relevante og nødvendige oplysninger fra disse organer som reaktion på spørgsmål, som det havde fremsendt til dem,

B. der henviser til, at dets kompetente udvalg har modtaget svar på sådanne spørgsmål,

C. der henviser til, at agenturets svar på ovennævnte spørgsmål gav Parlamentet ajourførte oplysninger på mange områder, og at disse oplysninger supplerer bemærkningerne i Revisionsrettens ovennævnte beretning om Det Europæiske Miljøagenturs regnskab for regnskabsåret 2001, med agenturets svar,

D. der henviser til, at kravet om, at Parlamentet træffer afgørelse om decharge, når det har fået tilstrækkelige oplysninger, således var opfyldt,

1. tager følgende tal for regnskabet for regnskabsårene 2001 og 2000 for Det Europæiske Miljøagentur til efterretning:

Forvaltningsregnskab for regnskabsårene 2001 og 2000

>TABELPOSITION>

NB:

Tallene er afrundet, og derfor kan summen af tallene i tabellen afvige fra totalen.

Kilde:

Agenturets oplysninger. Disse tabeller er en samlet oversigt over oplysningerne i agenturets eget regnskab.

Budgetgennemførelse

2. noterer sig de foranstaltninger, som agenturet har truffet med henblik på at "stramme" kontoplanen for sine udgifter på det administrative område i forbindelse med infrastrukturer, indkøb, der ikke haster, og udsættelsen af indretningen af sine lokaler; mener, at disse foranstaltninger er i tråd med Revisionsrettens henstillinger;

3. glæder sig over agenturets bestræbelser i retning af en bedre planlægning af dets aktiviteter på aktionsområdet, hvilket fører til, at agenturet fremfører færre bevillinger; noterer sig imidlertid, at agenturet har anført, at det i forbindelse med gennemførelsen af aftaler om tilskud i forbindelse med projekter af flerårig karakter er vanskeligt at undgå en vis mængde automatiske fremførsler; mener, at dette problem er systembetinget, da det hovedsagelig vedrører forholdet til de europæiske temacentre, der har kontrakt med EEA;

4. mener med hensyn til sådanne centres gennemførelse af projekter, som omfatter næsten halvdelen af agenturets aktionsbudget, at agenturet bør øge sine bestræbelser for at få sikkerhed fra disse centre for, at de i forbindelse med gennemførelsen af disse projekter opererer inden for en tidsramme, som afspejler budgettets princip om etårighed; mener, at dette kan føre til et fald i antallet af fremførsler;

5. mener ligeledes, at det er muligt at udvikle en harmoniseret strategi mellem agenturerne i forbindelse med systembetingede problemer; forventer, at agenturet øger sine kontakter med andre agenturer, der har lignende problemer i deres kontraktmæssige forhold mellem sådanne centre eller nationale kontaktpunkter, med henblik på at udvikle og anvende en "bedste praksis";

Forvaltningsregnskab

6. glæder sig over, at agenturet har fået etableret den nødvendige koordinering mellem sine relevante afdelinger på en sådan måde, at det sikres, at bestemmelserne for afskrivning af anlægsgoder anvendes korrekt;

Likviditetsstyring

7. opfordrer agenturet til at forbedre sig yderligere med hensyn til at afstemme bankkontiene med det almindelige regnskab i henhold til Revisionsrettens henstillinger; forventer, at agenturet i forbindelse med den næste dechargeprocedure aflægger rapport om de fremskridt, der gøres på dette område;

Gennemførelse af de finansielle bestemmelser

8. forventer, at agenturet så hurtigt som muligt gennemfører det it-system, der er udviklet vedrørende det "elektroniske dokumentarkiv" i forbindelse med registrerings- og arkiveringsprojektet; forventer desuden, at det træffer alle nødvendige foranstaltninger, således at de finansielle arkiver indeholder de bilag, der er nødvendige for at efterkomme Revisionsrettens henstillinger;

Indkøb af varer og tjenester/samarbejde med institutionerne

9. ser frem til, at agenturet får bedre resultater i sine bestræbelser for at forbedre sin indkøbsplanlægning i forbindelse med sit flerårige arbejdsprogram; glæder sig over agenturets bestræbelser for at forbedre procedurerne og kriterierne for bedømmelse af bud; forventer, at agenturet øger sine bestræbelser for at forbedre det interinstitutionelle samarbejde på indkøbsområdet baseret på en bedste praksis-strategi omfattende bedømmelseskriterier og sammenlignelighed mellem bud; forventer ligeledes, at det så ofte som muligt ud fra dets særlige forhold tager del i interinstitutionelle indkaldelser af bud;

10. bemærker, at agenturet har haft mange kontrakter med virksomheder, der er involveret i Eurostat-sagen; opfordrer agenturet til at fremsende alle dokumenter, der vedrører disse kontrakter, til Kommissionens interne revisionstjeneste, så de kan indgå i den interne revision;

Generelle punkter vedrørende agenturerne

Aktionsopgaver

11. understreger endnu en gang, da de administrative udgifter for mange agenturers vedkommende er større end aktionsudgifterne, at det mener, at der kan overdrages flere aktionsopgaver til disse agenturer; mener, at de f.eks. kunne få til opgave at gennemføre fællesskabsprogrammer på området uddannelse og sundhed, hvorved det kan undgås, at Kommissionen unødigt opretter flere gennemførelsesorganer; beklager, at Kommissionen ikke har efterkommet Parlamentets anmodning(5) om at stille forslag herom senest den 30. juni 2003; opfordrer agenturerne til at foreslå områder, hvor de kan overtage gennemførelsen af fællesskabsprogrammer, der på nuværende tidspunkt forvaltes af Kommissionen, og at stille forslag herom senest ved udgangen af 2003;

12. bifalder i den forbindelse Det Europæiske Erhvervsuddannelsesinstituts forslag om at påtage sig eventuelle yderligere opgaver; opfordrer Kommissionen til at gøre brug af instituttets ekspertise på et bredere geografisk område end nu og til at yde teknisk bistand til programmer som f.eks. Tempus og Erasmus Mundus;

Tilpasning af de finansielle bestemmelser til den nye finansforordning

13. forventer, at agenturerne så hurtigt som muligt og under alle omstændigheder inden årets udgang får bragt deres interne finansielle bestemmelser på linje med kravene i den nye rammefinansforordning; henviser til, at sådanne interne finansielle bestemmelser kun må afvige fra rammefinansforordningen, hvis specifikke forhold i forbindelse med et agenturs funktion kræver det og da med forudgående tilladelse fra Kommissionen; opfordrer agenturerne til, når de har færdiggjort denne proces, at informere Parlamentets relevante udvalg herom; anmoder Revisionsretten om at afgive udtalelse om alle finansielle bestemmelser, der er vedtaget af agenturerne, og som afviger fra rammefinansforordningen;

14. gentager sin anmodning til agenturerne om at sørge for en klar sondring mellem de anvisningsberettigedes og regnskabsførernes opgaver; henviser til sidstnævntes større rolle med hensyn til at

a) fastlægge og godkende regnskabssystemerne

b) føre regnskaberne

c) godkende systemer, der er fastlagt af den anvisningsberettigede til indhentning af regnskabsoplysninger

d) samarbejde med Kommissionens regnskabsfører

e) udarbejde og forelægge regnskabet og rapporterne om gennemførelsen af budgettet;

understreger endvidere, at regnskabsførerne skal udnævnes af agenturernes bestyrelser ud fra kvalifikationer og faglig erfaring; forventer desuden, at de edb-systemer, der er indført, vil sikre, at der for hver enkelt transaktion er et komplet revisionsspor, således at der sikres gennemskuelighed;

15. henleder agenturernes opmærksomhed på, at de fuldt ud bør følge de offentlige udbudsprocedurer, der er fastsat i finansforordningen; understreger, at der i så vid udstrækning som muligt skal anvendes offentlige udbud for at øge gennemskueligheden og sikre, at potentielle bydende behandles ens; understreger, at det ikke blot kan være til skade for agenturernes finansielle interesser, hvis de offentlige udbudsbestemmelser ikke overholdes, men at det også kan være strafbart i henhold til medlemsstaternes lovgivning;

Intern revision og kontrol

16. henviser til, at nogle af de vigtige elementer i den nye finansforordning er de anvisningsberettigedes øgede ansvar og indførelsen af intern revisionskapacitet med henblik på at imødegå risikoen for uregelmæssigheder og dårlig forvaltning; opfordrer derfor

- Revisionsretten til at øge antallet af sine revisorers kontroller

- agenturerne til omhyggeligt at gennemgå deres procedurer og gennemførelsen af deres budget ud fra den nye rammefinansforordning, der er indført

- Kommissionen til at arbejde tæt sammen med agenturerne, især på områderne regnskabsføring, intern revision og forvaltnings- og kontrolprocedurer,

således at der kan gennemføres hensigtsmæssige og harmoniserede løsninger.

17. opfordrer Kommissionen til at foreslå en ændring til forordning (EF, Euratom) nr. 2343/2002 om rammefinansforordning for agenturerne for at give deres respektive interne revisorer virkelige kontrolbeføjelser i stedet for en ren rådgivende rolle, som det er tilfældet nu;

18. er alvorligt bekymret over, at Kommissionens interne revisionstjeneste (IAS = Internal Audit Service) ikke gennemfører kontroller i agenturerne; understreger, at dette betyder, at artikel 71 og 72 i forordning (EF, Euratom) nr. 2343/2002 ikke overholdes, og at en ekstern kontrol af kvaliteten og forvaltningen af kontrolsystemerne i agenturerne i praksis sker i forbindelse med Revisionsrettens kontrol; opfordrer derfor Kommissionen til at sikre, at der stilles de nødvendige midler til rådighed, således at IAS kan udføre sine opgaver i forbindelse med de interne kontrolsystemer i agenturerne;

Samarbejde med OLAF

19. opfordrer Revisionsretten til ved årets udgang at aflægge beretning om, hvorvidt fællesskabsorganerne arbejder sammen med Det Europæiske Kontor for Bekæmpelse af Svig (OLAF), som de skal, og i den forbindelse uden forbehold overholder den interinstitutionelle aftale af 25. maj 1999(6); anmoder ligeledes Revisionsretten om at evaluere effektiviteten af dette samarbejde på grundlag af de sager, der er behandlet indtil nu;

Forberedelse af agenturerne til udvidelsen

20. opfordrer med henblik på at fremme arbejdet med at forberede integrationen af de nye medlemsstater Kommissionen til at fremsætte relevante forslag inden vedtagelsen af 2004-budgettet med henblik på at

- forbedre disse fællesskabsorganers funktion

- få mere valuta for pengene gennem en cost-benefit-analyse

- undgå unødvendig oprettelse af nye agenturer;

understreger, at det, hvad angår effektivitet eller udgifter, i forbindelse med udvidelsen ikke vil være acceptabelt at forøge fællesskabsorganernes bestyrelser, som allerede i forvejen generelt er meget uhåndterlige; mener, at udvidelsen frembyder en god lejlighed til at tage sammensætningen og arbejdsmetoderne i disse bestyrelser op til en grundig nyvurdering;

21. opfordrer derfor Kommissionen til i forbindelse med disse forslag bl.a. at overveje

- at overdrage yderligere opgaver til agenturerne som f.eks. gennemførelse af programmer

- at oprette fælles bestyrelser for flere agenturer, især agenturer med nogenlunde ens opgaver

- muligheden for at slå agenturer sammen, hvis deres aktiviteter overlapper hinanden;

henviser i den forbindelse til, at Kommissionen har gjort opmærksom på en mulig overlapning mellem Det Europæiske Center for Udvikling af Erhvervsuddannelse (Cedefop) og Det Europæiske Erhvervsuddannelsesinstitut og mellem Det Europæiske Institut for Leve- og Arbejdsvilkårene og Det Europæiske Arbejdsmiljøagentur;

22. opfordrer desuden Kommissionen til i tråd med dens forslag vedrørende styreformer i EU, som sigter mod at koncentrere aktiviteterne på kerneopgaver, i sit handlingsprogram for 2004 at indføje relevante forslag med henblik på at sikre, at der ikke sker dobbeltarbejde hverken mellem agenturer med nogenlunde ens aktiviteter eller mellem disse fællesskabsorganers aktiviteter og aktiviteterne i deres tjenestegrene;

23. gentager sin opfordring til Kommissionen om at foreslå en ændring af forordningerne om oprettelse af agenturerne med henblik på at sikre, at disse fællesskabsorganers direktører fremover kun kan udnævnes med Parlamentets godkendelse; forventer, at Kommissionen stiller forslag herom senest den 1. december 2003.

(1) EFT C 326 af 27.12.2002, s. 17.

(2) EFT L 248 af 16.9.2002, s. 1.

(3) EFT L 357 af 31.12.2002, s. 72.

(4) EFT L 148 af 16.6.2003, s. 16 og 18.

(5) Jf. punkt 14 i Europa-Parlamentets beslutning med bemærkningerne til afgørelsen om decharge til bestyrelsen for Det Europæiske Center for Udvikling af Erhvervsuddannelse for gennemførelsen af centrets budget for regnskabsåret 2001 (EFT L 148 af 16.6.2003, s. 83).

(6) EFT L 136 af 31.5.1999, s. 15.